РЕГЛАМЕНТ ЗА ИЗПЪЛНЕНИЕ (ЕС) № 901/2014 НА КОМИСИЯТА
от 18 юли 2014 година
за изпълнение на Регламент (ЕС) № 168/2013 на Европейския парламент и на Съвета във връзка с административните изисквания за одобряването и надзора на пазара на дву-, три- и четириколесни превозни средства
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
Като взе предвид Регламент (ЕС) № 168/2013 на Европейския парламент и на Съвета от 15 януари 2013 относно одобряването и надзора на пазара на дву-, три- и четириколесни превозни средства (1), и по-специално член 22, параграф 7, член 27, параграф 4, член 29, параграф 4, член 30, параграфи 2, 3 и 6, член 32, параграф 1, член 38, параграф 2, член 39, параграф 3, член 40, параграф 4, член 50, параграф 2, член 51, параграф 3, член 57, параграф 8 и член 72 от него,
като има предвид, че:
(1)
В интерес на яснотата, предсказуемостта, рационалността и опростяването, както и за да се намали тежестта за производителите на превозни средства, с настоящия регламент, основаващ се на съществуващата практика, следва допълнително да се опростят и стандартизират документите, използвани в процедурите по одобряване на типа.
(2)
След като образците, използвани при процедурите за одобряване на типа, бяха установени в Директива 2002/24/ЕО на Европейския парламент и на Съвета (2), в превозните средства бяха въведени нови технологии (напр. електрически двигатели или стандартите Евро за нивата на емисии). Във връзка с това образците следва да бъдат адаптирани.
(3)
За да се укаже коя е избраната от производителя процедура при подаване на заявление за одобряване на типа, трябва да се въведе нов образец на документа за техническата документация.
(4)
За да се гарантира, че превозните средства се изработени така, че да остават сигурни в продължение на разумен период от време, в съответствие с Регламент (ЕС) № 168/2013 следва да бъдат създадени образци за декларации на производителя относно издръжливостта на системи, части и оборудване от ключово значение за безопасността при експлоатация, както и за тези за механичната цялост на конструкцията на превозното средство.
(5)
За да се гарантира приемлив достъп на независимите оператори до информацията за ремонт на превозното средство, включително информация за системите за бордова диагностика и взаимодействието им с други системи на превозното средство, производителите следва да осигуряват неограничен достъп до такава информация и да предоставят доказателства на органите по одобряването, че се съобразяват с посоченото изискване. Следва да се създаде съответен образец на сертификат на производителя.
(6)
Следва да се осигури наличието на три модела на сертификат за съответствие, които отговарят на процедурите за одобряване на типа на комплектувани, напълно комплектувани или некомплектувани превозни средства.
(7)
За да се улесни трансформирането на нивото на работни характеристики от подкатегория (L3e/L4e)-A2 към (L3e/L4e)-A3 и обратно, следва да се състави образец за съответната декларация на производителя, която да бъде добавена към техническата документация. Освен това в сертификата за съответствие следва да се добавят нова информация и нови позиции, а също и да се определят характеристиките на специфичната задължителна табела за подкатегориите.
(8)
В съответствие с член 82, параграф 2 от Регламент (ЕС) № 168/2013 производителите могат да изискат ЕС одобряване на типа или национално одобряване на типа за нов тип превозно средство съгласно посочения регламент преди датата на прилагане. За да се улесни ранното прилагане на същия регламент, следва да се разреши използването на образеца за сертификат за съответствие, установен в приложение IV към Директива 2002/24/ЕО до 31 декември 2015, при условията, предвидени в член 5, параграф 2.
(9)
За да се опростят проверките и същевременно да се намали административната тежест за производителите, е необходимо табелката за контрол срещу измененията да престане да бъде задължителна, а значимата информация, която тя е съдържала, трябва да се включи в задължителната табела.
(10)
За да се опрости най-използваният ЕС сертификат за одобряване на типа, следва да се разработи нов образец изключително за ЕС одобряването на типа на цялото превозно средство за тип комплектувано превозно средство, докато за другите комбинации типове превозни средства следва да се установи различен образец на ЕС сертификат за одобряване на типа на цялото превозно средство.
(11)
Ако производителят избере процедура на едноетапно одобряване на типа, към ЕС сертификата за одобряване на типа на цялото превозно средство следва да се приложи списък с приложимите изисквания или актове, на които отговаря типът превозно средство.
Следва да се установи образец на ЕС сертификат за одобряване на типа с цел да се хармонизират различните образци за системи, компоненти и отделни технически възли, предвидени по-рано в отделните директиви на Съюза.
(12)
Системата за номериране на ЕС сертификатите за одобряване на типа, предвидена в приложение V към Директива 2002/24/ЕО, следва да се измени, за да отразява новата правна структура на актовете, съдържащи изискванията за одобряване на типа, по отношение на които се сертифицира съответствието.
(13)
За да се хармонизира представянето на най-значимата информация в протоколите от изпитванията, следва да се въведе минимален сбор от изисквания относно формата на протоколите от изпитване.
(14)
С цел лесно идентифициране на резултатите от изпитванията, извършени върху превозното средство, чийто тип се одобрява, към ЕС сертификата за одобряване на типа следва да се приложи протокол за резултатите от изпитванията, съдържащ изисквания минимум информация.
(15)
Следва да се състави списък на частите или оборудването, които могат да изложат на сериозен риск правилното функциониране на системи от основно значение за безопасността на превозното средство или за екологичните му характеристики.
(16)
Следва да се установи образец на сертификат за разрешаване на пускането на пазара на части или оборудване, които могат да изложат на сериозен риск правилното функциониране на системи от основно значение за безопасността на превозното средство или за екологичните му характеристики, както и система за номериране на сертификатите.
(17)
Мерките, предвидени в настоящия регламент, са в съответствие със становището на комитета, посочен в член 73, параграф 1 от Регламент (ЕС) № 168/2013,
ПРИЕ НАСТОЯЩИЯ РЕГЛАМЕНТ:
Член 1
Предмет
В настоящия регламент се определят мерките за изпълнение, предвидени в член 72 от Регламент (ЕС) № 168/2013, с цел установяване на единни условия за изпълнение на административните изисквания за одобряване на нови дву- или триколесни превозни средства и четириколесни превозни средства, а също и на системи, компоненти и отделни технически възли, проектирани и произведени за такива превозни средства. В него се установяват и административните изисквания за пускане на пазара и пускане в употреба на части или оборудване, които могат да изложат на сериозен риск правилното функциониране на основни системи.
Член 2
Образци на информационния документ и на техническата документация
Производителите, които подават заявление за ЕС одобряване на типа, представят информационния документ и техническата документация, посочени в член 27, параграф 1 и член 27, параграф 2, буква а) от Регламент (ЕС) № 168/2013, въз основа на образците, предвидени в приложение I към настоящия регламент.
Член 3
Образци на декларациите на производителя относно изпитването за издръжливост и относно целостта на конструкцията на превозното средство
Производителите, които подават заявление за ЕС одобряване на типа, представят декларациите, посочени в член 22, параграф 2 от Регламент (ЕС) № 168/2013, за издръжливостта на системите, частите и оборудването, които са от ключово значение за безопасността при експлоатация, както и декларациите за целостта на конструкцията на превозното средство, посочени в приложение XIX към Делегиран регламент (ЕС) № 3/2014 (3) на Комисията, въз основа на образците, установени в приложение II към настоящия регламент.
Член 4
Образци на сертификатите на производителя, които удостоверяват пред органа по одобряването на типа достъпа до информация за бордова диагностика (OBD), ремонт и поддръжка на превозното средство
Производителите, които подават заявления за ЕС одобряване на типа, представят на органа по одобряването сертификат, който удостоверява достъпа до информация за OBD, ремонт и поддръжка на превозното средство в съответствие с член 57, параграф 8 от Регламент (ЕС) № 168/2013, въз основа на образците, предвидени в приложение III към настоящия регламент.
Член 5
Образци на сертификатите за съответствие
1. Производителите издават сертификата за съответствие, посочен в член 38, параграф 1 от Регламент (ЕС) № 168/2013, съгласно образците, предвидени в приложение IV към настоящия регламент.
2. В съответствие с член 82, параграф 2 от Регламент (ЕС) № 168/2013, с който на производителите се разрешава да искат одобряване на типа съгласно посочения регламент от влизането в сила на настоящия регламент за изпълнение до 31 декември 2015 г., за новоодобрените типове превозни средства вместо образеца на сертификата за съответствие, посочен в допълнение 1 към приложение IV, производителите могат да използват образеца на сертификат за съответствие, посочен в приложение IV към Директива 2002/24/ЕО, в чиито точки № 04 - „Категория на превозното средство“ - и № 50 - „Забележки“ - трябва да се съдържат данните и точките, предвидени в допълнение 2 към приложение IV.
Член 6
Образци на задължителната табела и маркировката за ЕС одобряване на типа
Производителите изготвят задължителната табела и маркировката за ЕС одобряване на типа, посочени в член 39, параграфи 1 и 2 от Регламент (ЕС) № 168/2013, в съответствие с образците от приложение V към настоящия регламент.
Член 7
Образци за ЕС сертификата за одобряване на типа
Органите по одобряването издават ЕС сертификатите за одобряване на типа, посочени в член 30, параграф 1 от Регламент (ЕС) № 168/2013, въз основа на образците, установени в приложение VI към настоящия регламент.
Член 8
Система за номериране на ЕС сертификатите за одобряване на типа
Съгласно член 29, параграф 4 от Регламент (ЕС) № 168/2013 ЕС сертификатите за одобряване на типа следва да се номерират в съответствие с хармонизираната система, предвидена в приложение VII към настоящия регламент.
Член 9
Образец за протокола за резултатите от изпитванията
Органите по одобряването издават протокола за резултатите от изпитванията, посочен в член 30, параграф 3 от Регламент (ЕС) № 168/2013, въз основа на образеца, установен в приложение VIII към настоящия регламент.
Член 10
Формат на протоколите от изпитване
Форматът на протоколите от изпитване, посочен в член 32, параграф 1 от Регламент (ЕС) № 168/2013, съответства на общите изисквания, установени в приложение VIII към настоящия регламент.
Член 11
Списък на частите или оборудването, които могат да изложат на сериозен риск правилното функциониране на основни системи
Списъкът на частите или оборудването, които могат да изложат на сериозен риск правилното функциониране на системи от основно значение за безопасността на превозното средство или за екологичните му характеристики, посочен в член 50, параграф 2 от Регламент (ЕС) № 168/2013, е установен в приложение Х към настоящия регламент.
Член 12
Образец и система за номериране на сертификатите за пускане на пазара и пускане в употреба на части или оборудване, които могат да изложат на сериозен риск правилното функциониране на основни системи
Органите по одобряването издават сертификата за пускане на пазара и пускане в употреба на части или оборудване, които могат да изложат на сериозен риск правилното функциониране на системи от основно значение за безопасността на превозното средство или за екологичните му характеристики, посочен в член 51, параграф 2 от Регламент (ЕС) № 168/2013, въз основа на образеца и в съответствие със системата за номериране, установени в приложение IX към настоящия регламент.
Член 13
Влизане в сила и прилагане
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 1 януари 2016 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 18 юли 2014 година.